2
Yiyi thlǝmaarha aten kyathla hai
1 Tsaunǝn kee, taama kwarǝm aten ǝngya sǝk nǝm, a kwar wum wa nǝm a kyathla hai ma kwamana. 2 Tsaunǝn laɓarɗi thlǝk na fathlǝngya Faara ƙǝkafek ni, fingya kargha takkwaghǝn, nduwa kar ɗa fa a ǝna taara nda tǝghǝn wal nda yindan tsǝtsǝlla kamngga a kanda.* 3 Ƙǝƙǝn nǝm wal hǝrǝkrha a kar wum tǝ mamnggid hǝrǝkrha wa? Ƙǝsǝr Chinǝm tafadghǝn, ndǝn katǝrangga pǝrrǝghǝn hai, fingya sǝkka ndǝn kanda pǝrangga ndaarha ƙǝm ƙǝkafek ni. 4 A mbǝɗiya chikka Faara yighǝn shedawa aten yindan tǝ ǝnsakhkya, tǝ ǝnwultengya tǝ ǝngya mǝmanggǝn ɗǝɗamǝn-ɗǝɗamǝn, tǝ fǝrra Sǝsǝna tǝ Peɗǝnda ɗǝɗamǝn-ɗǝɗamǝn, ndǝghang nǝn ɗǝ ƙǝla tǝrna midghǝn.
Tsau Yeeso Niifa
5 Malangwa Faara ndǝn fathlǝnggighǝn ǝna kutǝryirha nda aten Ƙǝshidɗi na ɓayi nǝm a ndikrha atenggǝn nanǝnya wa. 6 Amma na mbǝrha sǝ hu ɗeleewar Faara ndagha:
“Mani nafiya tǝ waasa in na ɓillarha tǝ kanda,
Nduwa wan niifa na lafrha? 7 Tsang na kanda ngguchit ma fathlǝngya Faara,
Faɗang na kanda tǝ yi mamnggirha tǝ hǝhasyirha, 8 fǝrang sǝsǝmnda kanda aten ǝngya heu.”
Malang ɗǝ ǝngya heu a kamu ndan, mbǝ ˈya sǝ ɗǝfang na Faara man patu ɗǝ ma kanda wa. Ko mbuwa nǝm nanǝnya a naa ǝngya heu na a kamu ndan wa.† 9 Amma ƙǝm naɗǝm Yeeso, tsauka ahu sayi ngguchit a kamu fathlǝngya Faara, nanǝnya faɗang nda nǝghǝn tǝ mamnggirha tǝ hǝhasyirha hu sǝsadghǝn yi mǝrra. Nanǝn kee, ka nggayid Faara ni, ƙǝsna Yeeso mǝrra fa ka kowunni.‡ 10 Ƙǝsǝr mǝmǝl ni ǝnanǝn ǝngya heu tǝƙǝm nana ǝngya sǝ heu, ahu ɓang nda wundakhnaya ɓa hangga ahu mamnggirha ɓa. Nanǝn kee, mǝmǝl ni tsang nǝn tǝ inang nda kwaman hǝrǝkrǝ ndan hai chahal hu sǝsaarha.§ 11 Ƙǝsǝr ndǝghǝn na a tsang niifa chahal tǝ fingya ˈwa nanda tsang kanda chahal, na nda hu minda tal. Nanǝn kee mbǝ shilee ƙǝsang Yeeso a aahɗǝ kanda shayighǝn wa, 12 ndǝghǝn,
“Niya pǝr thlǝm wa a shayina.
Niya fal thlǝm wa a pathlang fiya a wum nda hai ka a tǝrang shilee nda Faara in.” * 13 Nggǝrghǝn ndaarha,
“Niya mbǝrsaarha tǝghǝn.”
Tǝ ƙǝm,
“Kulo nggi ya tǝ wanggini fǝree na Faara.”†
14 Tsau nǝn wanggini na nda tǝ thlu farha fa tǝ fara, ndǝghǝnggi ƙǝm tsauɗǝ kee. Əna nǝn kee ƙǝsǝr hu mǝrrǝghǝn, ɓǝlang ɗǝ sǝsǝmnda tǝ ƙǝs mǝra ha, ndǝna Sheetan, ‡ 15 kwasanggǝn fingya hai hu tsawud ndan na a ǝna tar mafayirha ƙǝsǝr ka tǝrǝm mǝrra.§ 16 Ƙǝsǝr ƙǝkafek mbǝ fathlǝngya Faara nǝn a ɗang kanda sǝ wa, amma chichiiya Ibrahim. 17 Tsaunǝn kee, ngwa tsauka ƙǝla kanda, ko ƙǝƙǝn ni tsauka tǝ haɗang nda fiya fa tǝ firis na manggǝn tǝ ƙǝkafek fa hu tar Faara. Tǝnǝn fǝr sataka yi chahang ɗimiyid ndan fiya ɗǝ. * 18 Ƙǝsǝr ndǝghǝn tafadghǝn tǝk ɗǝ sǝsaarha fa a sayidɗi ƙǝƙǝrang na nda, tsǝk ɗǝ ƙǝm na a ɗanggǝn fingya sǝ a nanda a ƙǝƙǝrang kanda.†
* 2:2 Ibraniyaya 1:1; Nggurub ngwa kumarha 33.2; Tar fathlǝngya 7:53; Ibraniyaya 10:28 † 2:8 Dzabura 8:4-6; 1Korontiyaya 15:25 ‡ 2:9 Tar Fathlǝngya Yeeso 2:33; 3:13; Filibiyaya 2:9; Filibiyaya 2:7-9; Yahaya 3:16; 2 Korontiyaya 5:15 § 2:10 Romaya 11:36; Luka 24:26; Ibraniyaya 7:28 * 2:12 Dzabura 22:22 † 2:13 Ishaya 8:17; Ishaya 8:18; Yahaya 10:29 ‡ 2:14 Yahaya 1:14; 1 Korontiyaya 15:54-57; 2 Timoti 1:10; 1 Yahaya 3:8 § 2:15 2 Timoti 1:7 * 2:17 Filibiyaya 2:7; Ibraniyaya 5:2; Ibraniyaya 4:14,15; 7:26,28; Ibraniyaya 5:1 † 2:18 Ibraniyaya 4:15