Ibraniyaya
1
Kalgha Faara sǝ tǝ mii Wanggǝn
1 Kaar, kalang Faara chichiyinǝm sǝ ahu kwamangya hangga tǝ ƙǝm hu sayi hangga tǝ mii annabiya. 2 Amma ahu ɓengginiya na yi mii ngwala ƙǝshiirha, kalang ɗǝ ƙǝm sǝ tǝ mii Wanggǝn. Tǝ Wan ɗa ni ǝnana Faara ǝngya heu, tǝƙǝm wur ɗa ndǝn a thlǝ ǝngya nǝn heu. 3 Ndǝghǝn ni kukwaryid mamnggid Faara tǝ ƙǝm ndǝghǝn ni thlǝgha Faara fa. Ndǝghǝn ni ƙǝsgha ǝngya heu ahu laɓarghǝn na tǝ sǝsǝmnda. A kwasamadɗi tsaɓang nǝn ƙǝm ɗǝ hu ɗimiyid nǝm, tsauka a talara a yisǝmad Faara na tǝ sǝsǝmnda fa kaan.
Kal Wanɗi fathlǝngya Faara
4 Nanǝn kee wal mamnggirha nǝn kalgha fathlǝngya Faara ƙǝla ɗǝfang na nda thlǝma kalgha yi ndan mamnggirha.
5 Ƙǝsǝr mbǝ tǝthlǝnda Faara sǝ ˈwana Faara ndang nda,
“Waana ni sa,
Tsauɗi Tsu a weeriya.”
Nduwa ƙǝm,
“Niya tsaurha Chin,
Ndǝghǝnggi ƙǝm tsauka Waana wa.”*
6 Amma ˈwanǝn thlǝn Wan ˈwadghǝn hu ƙǝshiirha ɗǝ, ndǝghǝn,
“Ngwa fǝrangga fathlǝngya Faara mamnggirha.”*
7 Aten fathlǝngya Faara, ndaaghǝn,
“Na Faara tsang fathlǝnggighǝn ƙǝla sǝsǝna,
mafayighǝn ƙǝm tsawa nda ƙǝla sheneu waarha.”*
8 Amma aten Wanɗi ndǝghǝn,
“Tsǝnggam kutǝryid wa, Faara,
nǝn a tsaurha pakwanni ɗǝ,
Sǝsal kutǝryid wa yi nggayirha ni
9 Tar nggayirha ndǝna midwa,
Kar na tar mbǝlfeerha!
Tsaunǝn kee, yiwa Faara ndǝn ɗǝfowa aten shayiwa,
ƙǝmo fǝɗeerha nǝn fa yi mbǝna farha.”**
10 Ndǝghǝn ƙǝm,
“Ka a katǝradghǝn, Chinǝm,
Sa ǝnagha ƙǝshiirha,
Talara ƙǝm tar harwa ni.
11 Na nda a ngwalarha,
Amma sa na a naarha sǝ;
kanda heu na nda a tǝla ɗǝ ƙǝla kaɓarha na kaɓaarha ǝnaarha.
12 Na a faɗang kanda ƙǝla ɓar kaɓarha,
Na nda a nggǝrang kanda hai ƙǝla na niifa mbeɗeng karidghǝn hai.
Amma sa mba tam kyaharra hai wa,
Mbǝ hurad wa tam ngwalarha wa.”*
13 Ahur fathlǝngya Faara mbusǝ ˈwana Faara ndang nda,
“Tsawu a yisǝmanna
ƙǝl tsawang ni fatsanggiwa
akamu saryiwa.”*
14 Fathlǝngya heu sǝsǝn fatarya ni kee. Thlǝnna Faara kanda ka a ɗangganda fingyayina sǝ na har langaad hǝrǝkrha.
* 1:5 Dzabura2:7; 2 Samaila7:14; 1 Ɗeleewar fa sǝngya17:13 * 1:6 Ɗeleewar nggǝr ngwa kumarha32:43 * 1:7 Dzabura104:4 * 1:9 Dzabura45:7-8 * 1:9 Dzabura45:6,7 * 1:12 Dzabura102:25-27 * 1:13 Dzabura110:1